Υ.Γ.Α.Α.Π.: 12.03.111

**ΕΙΣΗΓΗΤΙΚΗ ΕΚΘΕΣΗ**

**Τροποποίηση Παραρτήματος ΙΙΙ «ΜΕΘΟΔΟΙ ΑΞΙΟΛΟΓΗΣΗΣ ΓΙΑ ΤΟΥΣ ΔΕΙΚΤΕΣ ΘΟΡΥΒΟΥ» των περί Αξιολόγησης και Διαχείρισης του Περιβαλλοντικού Θορύβου Νόμων του 2004 έως 2021**

**Εναρμόνιση της ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑΣ (ΕΕ) 2021/1226 της Επιτροπής της 21ης Δεκεμβρίου 2020 για την τροποποίηση, με σκοπό την προσαρμογή στην επιστημονική και τεχνολογική πρόοδο, του παραρτήματος II της οδηγίας 2002/49/ΕΚ του Ευρωπαϊκού Κοινοβουλίου και του Συμβουλίου όσον αφορά τις κοινές μεθόδους αξιολόγησης του θορύβου**

Το Υπουργικό Συμβούλιο στη Συνεδρία του στις 26 Ιανουαρίου 2022, ενέκρινε το Νομοσχέδιο με τίτλο «Ο περί Αξιολόγησης και Διαχείρισης του Περιβαλλοντικού Θορύβου (Τροποποιητικός) Νόμος του 2022» και εξουσιοδότησε τον Υπουργό Γεωργίας, Αγροτικής Ανάπτυξης και Περιβάλλοντος να το καταθέσει στη Βουλή των Αντιπροσώπων για ψήφισή του σε Νόμο.

2. Το Τμήμα Περιβάλλοντος του Υπουργείου Γεωργίας, Αγροτικής Ανάπτυξης και Περιβάλλοντος είναι η αρμόδια αρχή για την εφαρμογή των περί της Αξιολόγησης και Διαχείρισης του Περιβαλλοντικού Θορύβου Νόμων του 2004 έως 2021 που εναρμόνισαν την Εθνική Νομοθεσία με την Οδηγία 2002/49/ΕΚ του Ευρωπαϊκού Κοινοβουλίου και του Συμβουλίου της 25ης Ιουνίου 2002 σχετικά με την αξιολόγηση και τη διαχείριση του περιβαλλοντικού θορύβου.

1. Το παρόν νομοσχέδιο τροποποιεί το Παράρτημα ΙΙΙ του περί της Αξιολόγησης και Διαχείρισης του Περιβαλλοντικού Θορύβου (Τροποποιητικού) Νόμου του 2019 [Ν.125(Ι)/2019], ο οποίος τέθηκε σε ισχύ στις 31/7/2019. Ο Νόμος του 2019 εναρμόνισε την Οδηγία (ΕΕ) 2015/996 της Επιτροπής της 19ης Μαΐου 2015 για τη θέσπιση κοινών μεθόδων αξιολόγησης του θορύβου (CNOSSOS) για όλα τα κράτη μέλη. Το Παράρτημα της οδηγίας αυτής περιγράφει τις κοινές μεθόδους της Ε.Ε. για τον υπολογισμό της έκθεσης σε διαφορετικά επίπεδα θορύβου από οδική, αεροπορική και σιδηροδρομική κυκλοφορία και βιομηχανικές εγκαταστάσεις. Μέχρι σήμερα η Κύπρος και τα λοιπά κράτη μέλη χρησιμοποιούσαν τις πιο πάνω κοινές μεθόδους αξιολόγησης (CNOSSOS) για τον υπολογισμό της έκθεσης σε διαφορετικά επίπεδα θορύβου από οδική, αεροπορική και σιδηροδρομική κυκλοφορία και βιομηχανικές εγκαταστάσεις, με την εκπόνηση Στρατηγικών Χαρτών Θορύβου και Σχεδίων Δράσης ανά πέντε (5) χρόνια.
2. Η Ε.Ε. έκρινε ότι το πιο πάνω Παράρτημα της Οδηγίας του 2015 έπρεπε να προσαρμοστεί στην τεχνολογική και επιστημονική πρόοδο. Συνεπώς, από το 2016 έως το 2020 η Επιτροπή συνεργάστηκε με τεχνικούς και επιστημονικούς εμπειρογνώμονες από τα κράτη μέλη για να αξιολογήσει ποιες προσαρμογές ήταν αναγκαίες, λαμβάνοντας υπόψη τις τεχνολογικές και επιστημονικές εξελίξεις όσον αφορά τον υπολογισμό του περιβάλλοντος θορύβου. Αυτή η διαδικασία διεξήχθη σε στενή διαβούλευση με την ομάδα εμπειρογνωμόνων για τον θόρυβο, που αποτελείται από κράτη μέλη (στην οποία συμμετείχε η Κύπρος), το Ευρωπαϊκό Κοινοβούλιο, ενδιαφερόμενα μέρη του κλάδου, δημόσιες αρχές των κρατών μελών, ΜΚΟ, πολίτες και μέλη της ακαδημαϊκής κοινότητας.
3. Με βάση τα πιο πάνω, στις 28 Ιουλίου 2021 δημοσιεύτηκε η κατ’ εξουσιοδότηση Οδηγία (ΕΕ) 2021/1226 της Επιτροπής της 21ης Δεκεμβρίου 2020 για την τροποποίηση του Παραρτήματος της Οδηγίας του 2015 (Παράρτημα II της Οδηγίας 2002/49/ΕΚ), αναθεωρώντας τις κοινές μεθόδους αξιολόγησης του θορύβου (CNOSSOS), με σκοπό την προσαρμογή στην επιστημονική και τεχνολογική πρόοδο.
4. Το υπό εξέταση νομοσχέδιο εναρμονίζει την Οδηγία (ΕΕ) 2021/1226, με την οποία η Κύπρος είναι υποχρεωμένη να χρησιμοποιεί αυτές τις μεθόδους το αργότερο από τις 31 Δεκεμβρίου 2021. Η Κύπρος οφείλει να χρησιμοποιεί αυτές τις μεθόδους, αρχίζοντας από τον 4ο γύρο στρατηγικής χαρτογράφησης θορύβου, με την εκπόνηση στρατηγικών χαρτών θορύβου μέχρι τις 30/6/2022 και τη θέσπιση σχεδίων δράσης μέχρι τις 18/7/2023, με στόχο την πρόληψη και τον περιορισμό του περιβαλλοντικού θορύβου. Επίσης, οι περιβαλλοντικές μελέτες που εκπονούνται για έργα όπως οδικό δίκτυο, σιδηροδρομικό δίκτυο, αεροδρόμια και βιομηχανικές εγκαταστάσεις, εφαρμόζουν αυτές τις κοινές μεθόδους αξιολόγησης του θορύβου.
5. Σημειώνεται ότι το Τμήμα Περιβάλλοντος πραγματοποίησε στοχευμένη διαβούλευση τον Ιανουάριο 2021, με σκοπό την ετοιμασία του νομοσχεδίου για εναρμόνιση της εν λόγω οδηγίας. Συγκεκριμένα, ο διάλογος αφορούσε την Επίτροπο Περιβάλλοντος, Υπουργεία / Τμήματα (Υπουργείο Δικαιοσύνης και Δημοσίας Τάξεως, Υπουργείο Ενέργειας, Εμπορίου και Βιομηχανίας, Υπουργείο Εσωτερικών, Ιατρικές Υπηρεσίες και Υπηρεσίες Δημόσιας Υγείας, Τμήμα Δημοσίων Έργων, Τμήμα Οδικών Μεταφορών, Τμήμα Πολεοδομίας και Οικήσεως, Τμήμα Πολιτικής Αεροπορίας, Στατιστική Υπηρεσία, Τμήμα Ηλεκτρομηχανολογικών Υπηρεσιών), Αρχή Λιμένων Κύπρου, Επιστημονικό Τεχνικό Επιμελητήριο Κύπρου και Ακαδημαϊκά Ιδρύματα. Λαμβάνοντας υπόψη ότι οι τροποποιήσεις αυτές είναι τεχνικού χαρακτήρα, οι πιο πάνω φορείς δεν εξέφρασαν σημαντικές απόψεις που να διαφοροποιούν τόσο το σύνολο εξισώσεων και συντελεστών του Παραρτήματος του νομοσχεδίου.
6. Οικονομικές Επιπτώσεις: Δεν αναμένεται να προκύψει οικονομικός αντίκτυπος στον δημόσιο και ιδιωτικό τομέα.
7. Κοινωνικές Επιπτώσεις: Δεν αναμένεται να προκύψουν συνέπειες στην εξυπηρέτηση των πολιτών/επιχειρήσεων, στην απασχόληση, στις συνθήκες εργασίας, στην ισότητα των φύλων, κ.λπ.
8. Περιβαλλοντικές Επιπτώσεις: Δεν αναμένεται να προκύψουν αρνητικές επιπτώσεις στο περιβάλλον, ωστόσο θα βελτιωθεί αισθητά η ποιότητα των περιβαλλοντικών μελετών με θετικές επιπτώσεις στη διαδικασία αξιολόγησής τους.

11. Το αναφερόμενο Νομοσχέδιο, το οποίο εγκρίθηκε από το Υπουργικό Συμβούλιο με την Απόφαση με ημερομηνία 26 Ιανουαρίου 2022, μαζί με την Αιτιολογική Έκθεση, τη σχετική Εισηγητική Έκθεση και το συμπληρωμένο Ερωτηματολόγιο Ανάλυσης Αντίκτυπου επισυνάπτονται και κατατίθενται στη Βουλή των Αντιπροσώπων, με σκοπό την ψήφισή του σε Νόμο.

**ΥΠΟΥΡΓΕΙΟ ΓΕΩΡΓΙΑΣ, ΑΓΡΟΤΙΚΗΣ ΑΝΑΠΤΥΞΗΣ**

**ΚΑΙ ΠΕΡΙΒΑΛΛΟΝΤΟΣ**

1 Φεβρουαρίου, 2022

ΑΝ